Rugby-skeidsregter doen regstappe na toeskouer hom aanrandDie toeskouer het Nel met die vuis in die gesig geslaan. (Foto: Verskaf) JP Nel, ’n onderwyser van Vanderbijlpark, is Saterdagoggend deur ’n rugby-toeskouer aangerand nadat hy as skeidsregter vir die o.12-rugbywedstryd tussen Brakpan en Boksburg se junior rugbyklubs in Springs geblaas het. Die toeskouer het hom met die vuis in die gesig geslaan. Nel het Sondag by die Springs-polisiestasie ’n aanrandingsklag aanhangig gemaak. Nel is direk ná die wedstryd na die kleedkamer om ander klere aan te trek. “Ek was nog besig om my trui oor my kop te trek, toe dié man met die blou hemp voor my staan. Hy het vir my gesê hy het gekom om houe uit te deel,” vertel Nel. Nel het Dinsdagoggend aan Maroela Media gesê die toeskouer was glo ontsteld oor ’n strafdrie wat aan Boksburg toegeken is. Dié was reeds Boksburg se tweede drie en Boksburg het die wedstryd gewen. “Net voordat hy my geslaan het, het hy gesê: Jy wil mos drieë vir Boksburg gee. En toe slaan hy my in die gesig,” vertel Nel. Die toeskouer het net ná die voorval uit die kleedkamers gestorm en verdwyn. Nel glo die toeskouer kan moontlik ’n ouer van die Brakpan-rugbyspan wees. “Net voor ek in die kleedkamer ingegaan het, het die man met die blou hemp langs die veld saam met ander Brakpan-ouers gestaan en skree.” Die Brakpan Junior Rugbyklub het die voorval bevestig, maar weet nie wie die toeskouer is nie. Volgens Nel was daar ŉ ooggetuie in die kleedkamer wat glo die voorval gesien het. ’n Beloning van R6 000 is deur Vereeniging, Kempton, Springs, Meyerton, Boksburg en Suikerbos se rugbyklubs uitgeloof vir enigeen wat meer inligting oor die man het.